Hoteldirektøren på det nyåbnede badehotel Hotel Nor på Slettestrand nåede ikke at få mere end en måned på posten. Hotellets ejer, Jan Middelboe, oplyser tirsdag, at Sinne Lagrolet er blevet afskediget fra sin post, og at der er allerede er blevet fundet en erstatning på direktørposten. - Vi ønsker ikke at udtale os nærmere om, hvorfor Sinne har mistet sit job. Hun er for øvrigt også sygemeldt. Det var ikke lige jobbet for hende - men jeg har kun positive ting at sige om Sinne. Vi har været rigtig glade for hende, siger Jan Middelboe. Den nye kvinde på posten er Susanne Ingholm, der kommer fra en stilling på Aars Hotel og er nu sat ind som konstitueret direktør på Hotel Nor. - Susanne har været flere år i hotelbranchen, og nu skal hun hjælpe os med at få styr på en masse ting. Hun er fra lokalområdet, og hun er frisk på at hjælpe os, siger Jan Middelboe. God opstart for hotellet Hotelejeren oplyser desuden, at opstarten af Hotel Nor er gået rigtig fint - også fordi der har været mange turister i Nordjylland i denne sæson. Hotel Nor åbnede i juli i de gamle bygninger fra Hotel Sanden Bjerggaard, der gik konkurs i 2018. Jan Middelboe ejer galleriet Galleri Lien, der ligger ved siden af hotellet og satte hotellet i stand sammen med arkitekten Hans Henrik Hansen. Der er i alt 23 værelser på Hotel Nor, der ligger på skrænten Lien med udsigt over det meste af Slettestrand.
Sinne Lagrolet er blevet afskediget fra sin post som hoteldirektør på badehotellet Hotel Nor i Slettestrand.